b'\n_START_ARTICLE_\nVladas Pavilonis\n_START_PARAGRAPH_\nVladas Pavilonis (1932 m. sausio 16 d. Pak\xc5\xa1teliuose \xe2\x80\x93 2003 m. vasario 13 d. Vilniuje) \xe2\x80\x93 Lietuvos teis\xc4\x97tyrininkas penalistas, Vilniaus universiteto profesorius, LR Konstitucinio Teismo teis\xc4\x97jas, teismo pirmininkas (1999\xe2\x80\x932002 m.)._NEWLINE_Vladas Pavilonis gim\xc4\x97 valstie\xc4\x8di\xc5\xb3 \xc5\xa1eimoje. Motina \xe2\x80\x93 Jadvyga (\xe2\x80\xa0 1953 m.; t\xc4\x97vas mir\xc4\x97 1965 m.).\n_START_SECTION_\nI\xc5\xa1silavinimas, dalykin\xc4\x97 veikla\n_START_PARAGRAPH_\nMok\xc4\x97si U\xc5\xbekapi\xc5\xb3 pradin\xc4\x97je mokykloje, j\xc4\x85 baig\xc4\x99s \xe2\x80\x93 \xc5\xa0\xc4\x97tos progimnazijoje. Mokydamasis \xc5\xa0\xc4\x97toje, kartu su vyresni\xc4\x85ja seserimi Jadvyga (Aldona) gyveno t\xc4\x97v\xc5\xb3 i\xc5\xa1nuomotame kambaryje. 1947\xe2\x80\x931948 m. \xc5\xa1eimai patekus \xc4\xaf buo\xc5\xbeinam\xc5\xb3j\xc5\xb3 asmen\xc5\xb3 s\xc4\x85ra\xc5\xa1\xc4\x85, vengdama i\xc5\xa1tr\xc4\x97mimo, \xc5\xa1eima persik\xc4\x97l\xc4\x97 gyventi \xc4\xaf Kai\xc5\xa1iadori\xc5\xb3 rajon\xc4\x85; Vladas su mo\xc4\x8diute \xe2\x80\x93 \xc4\xaf Jonav\xc4\x85, kur 1950 m. baig\xc4\x97 Jonavos vidurin\xc4\x99 mokykl\xc4\x85._NEWLINE_Nuo 1950 met\xc5\xb3 studijavo VU Teis\xc4\x97s fakultete, ta\xc4\x8diau po 2 semestr\xc5\xb3 (1951 m. spal\xc4\xaf) buvo pa\xc5\xa1alintas d\xc4\x97l \xe2\x80\x9esocialin\xc4\x97s kilm\xc4\x97s\xe2\x80\x9c. 1951 m. dirbo Jonavos rajono Vykdomojo komiteto \xc5\xbdem\xc4\x97s \xc5\xabkio skyriaus \xc5\xbeem\xc4\x97s tvarkytoju. Nuo 1952 m. iki 1955 m. \xc4\xafstoj\xc4\x99s \xc4\xaf II kurs\xc4\x85, studijas t\xc4\x99s\xc4\x97 Minsko Juridiniame institute, (prijungtame ir pervadintame nuo 1954 m.) Baltarusijos valstybinio universiteto Teis\xc4\x97s fakultete, diplomuotas teisininkas (studijas baig\xc4\x97 su pagyrimu)._NEWLINE_Nuo 1955 m. rugpj\xc5\xab\xc4\x8dio m\xc4\x97n. dirbo Molode\xc4\x8dno srities advokat\xc5\xb3 kolegijoje, lygiagre\xc4\x8diai paskirtas dirbo konsultacin\xc4\xaf darb\xc4\x85, buvo Minsko srities Rudo\xc5\xa1kovi\xc4\x8di\xc5\xb3 juridin\xc4\x97s konsultacijos ved\xc4\x97jas \xe2\x80\x93 advokatas (1955\xe2\x80\x931957 m.), Vilniaus universiteto juriskonsultas (nuo 1957 m.), nuo 1962 m. \xe2\x80\x93 VU Mokymo skyriaus gamybin\xc4\x97s praktikos vadovas. VU TF Teis\xc4\x97s teorijos ir istorijos katedros aspirantas (1962\xe2\x80\x931965 m.).\n_START_SECTION_\nMokslin\xc4\x97 veikla\n_START_PARAGRAPH_\nVladas Pavilonis apgyn\xc4\x97 teis\xc4\x97s moksl\xc5\xb3 kandidato disertacij\xc4\x85 \xe2\x80\x9eValdan\xc4\x8diosios politin\xc4\x97s partijos ir j\xc5\xb3 vaidmuo bur\xc5\xbeuazin\xc4\x97s Lietuvos valstyb\xc4\x97s mechanizme\xe2\x80\x9c (1968 m. gruod\xc5\xbeio 25 d.), vadovas \xe2\x80\x93 doc. K\xc4\x99stutis Doma\xc5\xa1evi\xc4\x8dius (g. 1921 m.), oponentai \xe2\x80\x93 prof. P. Vichalem ir doc. Andrius Bulota (1907\xe2\x80\x931974); u\xc5\xbe mokslinio laipsnio suteikim\xc4\x85 Paviloniui balsavo Dzidorius Budrys (1903\xe2\x80\x931971), Andrius Bulota, Petras Vladas Danisevi\xc4\x8dius, K. Doma\xc5\xa1evi\xc4\x8dius, Viktoras Galinaitis (1911\xe2\x80\x931982), Ipolitas Nekro\xc5\xa1ius, V. A. Riasencevas, Stasys Vansevi\xc4\x8dius, Jonas \xc5\xbd\xc4\x97ruolis (1907\xe2\x80\x931986), Alfonsas \xc5\xbdiurlys (1911\xe2\x80\x931971) ir kiti. Pavilonis \xe2\x80\x93 teis\xc4\x97s moksl\xc5\xb3 kandidatas; v\xc4\x97liau laipsnis nostrifikuotas \xc4\xaf socialini\xc5\xb3 moksl\xc5\xb3 (teis\xc4\x97s krypties) daktaro laipsn\xc4\xaf._NEWLINE_Teismo ekspertiz\xc4\x97s mokslinio tyrimo instituto (TEMTI) Nusikalstamumo prie\xc5\xbeas\xc4\x8di\xc5\xb3 tyrimo, prevencini\xc5\xb3 priemoni\xc5\xb3 ruo\xc5\xa1imo ir tarybini\xc5\xb3 \xc4\xafstatym\xc5\xb3 tobulinimo skyriaus vyresnysis mokslinis bendradarbis (1965\xe2\x80\x931975 m.), TEMTI mokslinis sekretorius. Liaudies \xc5\xabkio specialist\xc5\xb3 tobulinimosi instituto vyr. d\xc4\x97stytojas (1975\xe2\x80\x931976 m.). Paskelb\xc4\x97 per 120 mokslo darb\xc5\xb3 \xe2\x80\x93 straipsni\xc5\xb3, mokymo priemoni\xc5\xb3, vadov\xc4\x97li\xc5\xb3, monografij\xc5\xb3. Straipsniai paskelbti Liublino, Vroclavo, Rygos, Tartu, Maskvos ir kit\xc5\xb3 universitet\xc5\xb3 leidiniuose. Mokslini\xc5\xb3 interes\xc5\xb3 sritys \xe2\x80\x93 baud\xc5\xbeiamoji teis\xc4\x97, baud\xc5\xbeiamosios teis\xc4\x97s teorija, nusikaltim\xc5\xb3 kvalifikavimas, baud\xc5\xbeiamojo proceso teis\xc4\x97, baud\xc5\xbeiamoji kanon\xc5\xb3 teis\xc4\x97._NEWLINE_Nuo 1976 m. VU TF Baud\xc5\xbeiamosios teis\xc4\x97s katedros vyresnysis d\xc4\x97stytojas, docentas (1981 m.), profesorius (nuo 2002 m. rugs\xc4\x97jo 1 d.) katedros ved\xc4\x97jas (1981\xe2\x80\x932003), Lietuvos Respublikos Konstitucinio Teismo teis\xc4\x97jas (1993\xe2\x80\x932002), LR KT pirmininkas (i\xc5\xa1rinktas 1999 m. rugs\xc4\x97jo 23 d. Seimo plenariniame pos\xc4\x97dyje).\n_START_SECTION_\n\xc5\xa0eima\n_START_PARAGRAPH_\nVladas Pavilonis buvo ved\xc4\x99s, \xc5\xbemona Emilija (\xe2\x80\xa0 1978 m.). Dukra Rasa \xe2\x80\x93 teisinink\xc4\x97; dukra Dalia \xe2\x80\x93 mokytoja.\n_START_SECTION_\nVlado Pavilonio stipendija\n_START_PARAGRAPH_\nProfesoriaus veiklai atminti VU Teis\xc4\x97s fakulteto Alumni \xc4\xafsteig\xc4\x97 stipendij\xc4\x85. Steig\xc4\x97jai \xe2\x80\x93 prof. Vytautas Nekro\xc5\xa1ius ir advokatai Pranas Makauskas, Laimontas Gasi\xc5\xabnas bei Gediminas Bulotas.'